El Decret 326/2011, de 26 d'abril, de reestructuració del Departament de Governació i Relacions Institucionals atribueix a aquest Departament, entre d'altres, la funció de coordinar la posada en marxa d'iniciatives per millorar la democràcia, la transparència i l'enfortiment de la societat civil, donar suport a les iniciatives socials per millorar la qualitat democràtica i promoure la formació, la innovació i la recerca en matèria de participació ciutadana i qualitat democràtica.
Des del convenciment que és necessari incorporar el major nombre possible de ciutadans i ciutadanes a l'acció pública, perquè com més gran sigui la implicació de la ciutadania en els afers públics més serà la qualitat del sistema democràtic, el Departament de Governació i Relacions Institucionals té la voluntat de tornar a convocar el Premi Participa a l'Escola.
Amb aquest Premi es vol reconèixer la tasca de les comunitats educatives a l'hora de cercar fórmules per animar els i les alumnes a fer seva l'escola, premiar les experiències i/o treballs que fomentin la participació a l'escola i la pràctica i l'aprenentatge dels valors democràtics.
Amb la finalitat de facilitar a les escoles que puguin preveure en la seva planificació noves experiències que fomentin la participació ciutadana en l'àmbit escolar o la pràctica o l'aprenentatge de valors democràtics a l'escola i que, a més, disposin de temps suficient per dur a terme aquestes experiències, es preveu que les convocatòries del Premi tinguin caràcter anual a partir de l'any 2013, d'acord amb la disponibilitat pressupostària.
Atès el que estableix el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; i el Reial decret 887/2006, de 21 de juliol, pel qual s'aprova el Reglament de la Llei esmentada, a proposta del director general de Relacions Institucionals i amb el Parlament, i en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat,
Aprovar les bases reguladores del Premi Participa a l'Escola, que consten en l'annex d'aquesta Ordre.
La convocatòria del Premi es publicarà anualment a partir de l'any 2013 i restarà condicionada a l'existència de crèdit adequat i suficient.
Aquesta Ordre entra en vigor l'endemà de la seva publicació en el DOGC.
Aquesta Ordre deroga l'Ordre IRP/205/2009, de 16 d'abril, per la qual s'aproven les bases reguladores del Premi Participa a l'Escola i se n'obre la convocatòria pública per a l'any 2009, i l'Ordre IRP/5/2010, de 12 de gener, per la qual s'aproven les bases reguladores del Premi Participa a l'Escola i se n'obre la convocatòria pública per a l'any 2010.
Contra aquestes bases reguladores, les persones interessades poden interposar recurs contenciós administratiu davant el Tribunal Superior de Justícia de Catalunya en el termini de dos mesos a comptar de la data de la publicació en el DOGC.
1.1 Aquestes bases tenen per objecte regular el Premi Participa a l'Escola.
El seu objecte és premiar les experiències o treballs de recerca que versin sobre formes de participació a l'escola o que fomentin la pràctica o l'aprenentatge dels valors democràtics a l'escola, duts a terme durant el curs acadèmic corresponent a l'any de la convocatòria.
1.2 El Premi té dues modalitats:
Un premi per a experiències que versin sobre formes de participació a l'escola o que fomentin la pràctica o l'aprenentatge dels valors democràtics a l'escola desenvolupades en centres educatius de primària o secundària.
Un premi per a treballs de recerca d'alumnes de batxillerat elaborats individualment o en grups de dues persones com a màxim que versin sobre formes de participació a l'escola o que fomentin la pràctica o l'aprenentatge dels valors democràtics a l'escola.
Les persones destinatàries del Premi Participa a l'Escola són:
a) Per a la modalitat de centres educatius, els centres de primària o secundària ubicats en territori català.
En el cas que l'experiència presentada a concurs hagi estat desenvolupada per més d'un centre educatiu, el destinatari serà el centre signant de la sol·licitud, amb independència i sense perjudici dels acords previs que els centres implicats hagin pogut adoptar.
b) Per a la modalitat de treballs de recerca, els/les alumnes matriculats a l'últim curs de batxillerat en centres educatius ubicats en territori català que hagin elaborat treballs de recerca que tinguin l'objecte assenyalat a la base primera.
El compliment d'aquests requisits s'acreditarà mitjançant l'aportació de la documentació que es detalla a la base reguladora cinquena.
3.1 El Premi consisteix en un diploma de reconeixement per la tasca realitzada i la dotació econòmica que es determinarà en cada convocatòria d'acord amb la disponibilitat pressupostària.
3.2 El/la tutor/a del treball premiat en la modalitat de treballs de recerca rebrà un diploma de reconeixement.
També s'atorgarà una menció al centre educatiu.
Anualment i en funció de la disponibilitat pressupostària, el/la conseller/a de Governació i Relacions Institucionals podrà convocar el Premi Participa a l'Escola mitjançant una resolució que es publicarà en el DOGC.
5.1 Les sol·licituds han de ser aprovades i formalitzades per l'òrgan competent segons les normes de funcionament intern del centre.
En el cas de la modalitat de premi al treball de recerca, la sol·licitud, d'acord amb el model normalitzat, l'ha de formalitzar el/la director/a del centre, que ha de comptar amb el consentiment exprés de l'alumne/a que hagi participat en el treball i, en el cas que es tracti de menors d'edat, amb el consentiment del representant legal del/de la menor.
5.2 Les sol·licituds s'han de presentar en el lloc, en el termini i de la manera que indiquen les convocatòries anuals del Premi Participa a l'Escola.
5.3 Les sol·licituds s'han d'adreçar a la Subdirecció General de Foment de la Qualitat Democràtica o, si escau, a l'òrgan que la substitueixi.
5.4 Les persones sol·licitants han de presentar la sol·licitud mitjançant model normalitzat, que es pot obtenir de la manera que indiquin les convocatòries anuals del Premi Participa a l'Escola.
5.5 Juntament amb la sol·licitud s'ha de trametre la documentació que es detalla a continuació:
Per a la modalitat de centres educatius:
a) Memòria de l'experiència desenvolupada, en suport electrònic, que no superi les 30 pàgines, que es pot acompanyar d'altres materials complementaris (vídeos, etc.).
b) Imprès de sol·licitud de transferència bancària per a pagaments de la Tresoreria de la Generalitat de Catalunya original i degudament emplenat amb la signatura i el segell de l'entitat bancària i del representant de l'entitat sol·licitant.
c) Declaració responsable d'estar al corrent del compliment de les obligacions tributàries amb l'Agència Estatal d'Administració Tributària i amb l'Agència Tributària de Catalunya, així com amb la Tresoreria General de la Seguretat Social, la qual es troba en el formulari de sol·licitud.
d) Declaració responsable de no tenir cap deute contret amb l'Administració de la Generalitat de Catalunya i les seves entitats autònomes, la qual es troba en el formulari de sol·licitud.
e) Declaració responsable sobre les subvencions sol·licitades o rebudes per al mateix objecte subvencionat, amb la indicació de la quantia i procedència, la qual es troba en el formulari de sol·licitud.
f) Declaració responsable sobre el compliment de les mesures d'integració social de discapacitats d'acord amb la normativa vigent, la qual es troba en el formulari de sol·licitud.
g) Declaració responsable d'eradicació de la violència masclista d'acord amb la normativa vigent, la qual es troba en el formulari de sol·licitud.
h) Declaració responsable sobre el compliment de la normativa en matèria de política lingüística, la qual es troba en el formulari de sol·licitud.
i) Declaració responsable de no estar inclòs en cap de les circumstàncies que preveu l'article 13 de la Llei 38/2003, de 17 de novembre, general de subvencions, la qual es troba en el formulari de sol·licitud.
Els centres docents de titularitat pública només han de presentar les declaracions responsables previstes en els apartats e) i i).
Per a la modalitat de treballs de recerca:
a) Treball de recerca que opta al Premi, en suport electrònic, que es pot acompanyar d'altres materials complementaris (vídeos, etc.).
b) Imprès de sol·licitud de transferència bancària per a pagaments de la Tresoreria de la Generalitat de Catalunya, original i degudament emplenat amb la signatura i el segell de l'entitat bancària i del representant de l'entitat sol·licitant.
c) Declaració responsable del/de la director/a del centre relativa al fet que els/les alumnes responsables del treball de recerca estan matriculats a l'últim curs de batxillerat, la qual es troba en el formulari de sol·licitud.
5.6 El formulari de sol·licitud incorpora una autorització al Departament de Governació i Relacions Institucionals per fer les consultes necessàries a l'efecte de verificar les dades d'identitat de la persona signant i les dades d'identificació fiscal de l'entitat sol·licitant, així com per comprovar que l'entitat sol·licitant es troba al corrent de les seves obligacions tributàries i amb la Seguretat Social.
En cas que no s'autoritzi la comprovació, s'ha d'adjuntar una fotocòpia compulsada del document d'identitat de la persona signant, del document d'identificació fiscal de l'entitat sol·licitant i dels certificats acreditatius corresponents.
5.7 Quan els documents detallats en aquesta base es trobin en poder de qualsevol òrgan de l'Administració de la Generalitat de Catalunya, l'entitat sol·licitant es pot acollir a les previsions de l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que faci constar la data i l'òrgan davant del qual es van presentar i sempre que no hagin transcorregut més de cinc anys des de la finalització del procediment corresponent.
En els supòsits d'impossibilitat material d'obtenir el document, degudament justificada en l'expedient, es podrà requerir a les entitats interessades la seva presentació.
5.8 L'òrgan competent per tramitar i gestionar les sol·licituds pot demanar tota la informació complementària que consideri necessària per avaluar les sol·licituds.
5.9 La presentació de les sol·licituds comporta l'acceptació plena per part de les persones sol·licitants de les bases reguladores.
5.10 Si la sol·licitud no compleix els requisits establerts o no s'hi adjunten els documents esmentats, l'òrgan instructor requerirà la persona sol·licitant perquè, en el termini de deu dies hàbils, esmeni el defecte o adjunti els documents corresponents, tot indicant que, si no ho fa, es considera que desisteix de la seva petició.
5.11 La unitat administrativa encarregada de tramitar i gestionar les sol·licituds pot excloure les candidatures que no s'ajustin als requisits objectius i subjectius establerts en aquestes bases reguladores.
—6 Avaluació de les sol·licituds
6.1 Actua com a òrgan instructor del Premi Participa a l'Escola la Subdirecció General de Foment de la Qualitat Democràtica o, si escau, l'òrgan que la substitueixi.
6.2 Per avaluar les sol·licituds presentades es constitueix un jurat format per set persones, nomenades per la persona titular del Departament de Governació i Relacions Institucionals:
a) El/la director/a del Programa d'Innovació i Qualitat Democràtica, que el presidirà, o, si escau, de l'òrgan que substitueixi el Programa.
b) Una persona al servei de la direcció general competent en matèria de relacions institucionals i amb el Parlament.
c) Una persona al servei del departament competent en matèria d'ensenyament.
e) Una persona experta i/o professor/a amb reconeguda experiència en el camp de la participació.
f) Una persona al servei de la Subdirecció General de Foment de la Qualitat Democràtica o, si escau, l'òrgan que la substitueixi, que farà les funcions de secretari/ària.
6.3 El jurat avalua les sol·licituds i la documentació presentada i proposa el centre i el treball de recerca guanyadors del Premi a l'òrgan competent per resoldre'l.
El jurat també ha d'elaborar un informe en el qual concreti el resultat de l'avaluació efectuada.
6.4 Per a la modalitat de centres educatius es tindran en compte els criteris de valoració següents:
a) La creativitat de l'experiència: es valora la creativitat, que l'experiència representi un salt qualitatiu o quantitatiu en relació amb les pràctiques anteriors pel que fa a la participació i el foment dels valors democràtics a l'escola (20 punts).
b) L'efectivitat: es valora que l'experiència hagi provocat resultats tangibles en la millora de la convivència democràtica en el centre educatiu (20 punts).
c) Avaluació de l'experiència: es valora la previsió d'indicadors d'avaluació que permetin corregir-ne els aspectes millorables (5 punts).
d) Aplicabilitat, transferència i adaptabilitat: es valora que l'experiència o alguns dels seus aspectes serveixin d'inspiració o es puguin aplicar a altres centres educatius (10 punts).
e) Sostenibilitat: el projecte ha d'haver utilitzat recursos i oportunitats de manera responsable en la perspectiva d'un desenvolupament autosostenible, i la seva continuïtat ha d'estar garantida més enllà de canvis conjunturals (10 punts).
f) Inclusió: es valora la implicació en l'experiència dels col·lectius amb menys tendència a la participació (10 punts).
g) Xarxa d'actors: es valora que en l'experiència hi hagin participat els agents (interns o externs al centre) més adients per assolir els objectius fixats (10 punts).
h) Impacte a la comunitat: es valoren els efectes que l'experiència hagi tingut sobre l'entorn del centre (10 punts).
i) Anys commemoratius: es valoren les experiències que incloguin temàtiques relacionades amb els anys commemoratius promoguts per les diferents administracions (5 punts).
En cas d'empat, es tindran en compte aspectes contextuals del centre i de l'experiència, com ara l'entorn, el suport institucional o el perfil de l'alumnat.
6.5 Per a la modalitat de treballs de recerca es tindran en compte els criteris de valoració següents:
a) L'originalitat i l'interès del tema (30 punts).
b) Propostes o experiències de millora de la qualitat democràtica i no simples aproximacions teòriques a temes universals sobre la democràcia i la participació (30 punts).
c) La correcció metodològica i el rigor científic de les conclusions (20 punts).
d) La qualitat lingüística i la presentació general del treball (20 punts).
—7 Veredicte, resolució, notificació i publicitat
7.1 El jurat eleva la seva proposta de resolució de concessió del Premi al/a la conseller/a de Governació i Relacions Institucionals, que és l'òrgan competent per resoldre el procediment.
7.2 El veredicte del jurat es farà públic a través de la pàgina web del Departament de Governació i Relacions Institucionals i es publicarà en el DOGC.
7.3 El Premi pot ser declarat desert en qualsevol de les seves modalitats si cap de les sol·licituds presentades obté el mínim de qualitat requerida a judici de la majoria del jurat.
7.4 Els centres i els alumnes premiats podran fer ús del reconeixement obtingut respecte de la imatge institucional de l'Administració de la Generalitat de Catalunya.
7.5 La concessió del Premi comporta la cessió gratuïta a l'Administració de la Generalitat de Catalunya dels drets d'explotació sobre l'obra resultant del projecte premiat, de manera no exclusiva i per un període de dos anys, concretament els drets de reproducció, distribució, comunicació pública i transformació, per a finalitats no lucratives, que pot exercir en concurrència amb el centre educatiu guanyador.
Sens perjudici d'això, d'acord amb el Reial decret 1/1996, de 12 d'abril, pel qual s'aprova el Text refós de la Llei de propietat intel·lectual, s'hi ha de fer constar l'autoria dels treballs que integren l'obra.
7.6 Contra la resolució de l'atorgament del Premi, que exhaureix la via administrativa, les persones interessades poden interposar recurs de reposició davant el mateix òrgan que l'ha dictada, en el termini màxim d'un mes a comptar de la data de la seva publicació, d'acord amb els articles 116 i 117 de la Llei 30/19992, de 26 de novembre, de règim jurídic de les administracions públiques i del procediment administratiu comú, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, de conformitat amb el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar de la data de la seva publicació.
El termini màxim per resoldre serà, com a màxim, de sis mesos a comptar de la data de finalització del termini per presentar les sol·licituds.
Un cop transcorregut aquest termini sense resolució expressa, la sol·licitud s'entendrà desestimada.
El pagament del Premi s'ha d'efectuar mitjançant transferència bancària al compte corrent indicat amb aquesta finalitat per la persona beneficiària.
L'import corresponent al Premi es farà efectiu en un sol termini i es començarà a tramitar un cop s'hagi publicat la resolució d'atorgament corresponent.
En el cas que, en la modalitat de treballs de recerca, es premiï algun treball col·lectiu, el pagament del Premi es farà a parts iguals a favor dels/de les dos/dues autors/ores del treball.
—10 Altres obligacions de les persones beneficiàries
Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
—11 Devolució de treballs no premiats
Els/les autors/ores dels treballs no premiats podran recollir-los a la seu de la Subdirecció General de Foment de la Qualitat Democràtica o, si escau, l'òrgan que la substitueixi, o sol·licitar, assumint les despeses, la seva devolució per correu.
Els treballs que no hagin estat reclamats en els tres mesos posteriors a la publicació en el DOGC de la resolució del Premi seran destruïts.
—12 Tractament de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal, les dades de caràcter personal de les persones sol·licitants seran tractades amb la finalitat de gestionar i tramitar les convocatòries d'acord amb els principis de seguretat i confidencialitat que la normativa sobre protecció de dades estableix.
En tot allò que no estigui previst en aquestes bases, les persones beneficiàries dels premis queden subjectes a les disposicions sobre subvencions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; la Llei 38/2003, de 17 de novembre, general de subvencions; el Reial decret 887/2006, de 21 de juliol, que aprova el Reglament de la Llei 38/2003, de 17 de novembre, general de subvencions, i l'Ordre d'1 d'octubre de 1997, sobre tramitació, justificació i control d'ajuts i de subvencions.